གྱུར་བའི་སྐལ་བ་དང་ལྡན་པར་བྱས་པ་ཡིན་ནོ། །ཞེས་རྟོགས་པ་བསྐྱེད། དེ་ནི་རྫས་གསང་བ་བྱང་ཆུབ་ཀྱི་སེམས་ཡིན་པས་དེས་དབང་བསྐུར་བས་ན་གསང་བའི་དབང་ཞེས་བྱ་བ་ཡིན་ནོ། །ཤེས་རབ་ཡེ་ཤེས་ཀྱི་དབང་ལ་བླ་མ་ཆོས་ཀྱི་སྐུའི་ངོ་བོར་བཞུགས་པ་ལ། ཤེས་རབ་ཡེ་ཤེས་ཀྱི་དབང་ཞུ་བའི་ཡོན་དུ་མཎྜལ་འབུལ་མཛོད། དེ་ལྟར་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བྱང་ཆུབ་རྡོ་རྗེས་སངས་རྒྱས་ལ། །མཆོད་ཆེན་ཇི་ལྟར་སྩལ་བ་ལྟར། །བདག་ཀྱང་བསྐྱབ་པའི་དོན་གྱི་ཕྱིར། །ནམ་མཁའི་རྡོ་རྗེ་དེང་བདག་སྩོལ། །ཞེས་གསོལ་བ་བཏབ་ནས། ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར་འབྲུ་ལྔས་མིག་རས་རྣམས་འཆིང་བར་ཞུ། བསྲུང་བའི་ཕྱིར་སློབ་དཔོན་གྱིས་བདུད་རྩི་ཁྱེད་རྣམས་ཀྱི་སྐུ་ལུས་ལ་གཏོར་ཏེ། ཨོཾ་ཨཱཿཧཱུྃ། ཞེས་པས་བསྲུངས་ནས་དམིགས་པ་འདི་བཞིན་མཛོད། སློབ་དཔོན་གྱི་ཐུགས་ཀ་ནས་མཚན་ཉིད་དང་ལྡན་པའི་རིག་མ་ཡིད་དུ་འོང་བ་ལང་ཚོ་དར་ལ་བབ་པ་རྒྱན་ཐམས་ཅད་ཀྱིས་བརྒྱན་པ་ཞིག་སྤྲུལ་ཏེ། སངས་རྒྱས་རྣམས་དཔང་པོར་བྱས་ནས་ཁྱེད་རྣམས་ཀྱི་ལག་པ་གཡས་པར་རིག་མའི་ལག་པ་གཡོན་པ་གཏད་ཅིང་། སྤྱི་བོར་རྡོ་རྗེ་བཞག་ལ། གཟུངས་མ་ཡིད་འོང་འདི་དེ་ནི། །བསྟེན་བྱར་སངས་རྒྱས་རྣམས་ཀྱིས་བརྟགས། །རྡོ་རྗེས་རྗེས་ཆགས་སྦྱོར་བ་ཡི། །བདེ་བ་དམ་པ་མྱོང་བར་གྱིས། །ཐབས་གཞན་གྱིས་ནི་སངས་རྒྱས་མིན། །འགྲོ་གསུམ་འདི་ཡང་དག་པ་ཡིན། །དེ་བས་འཁོར་བ་སྦྱོར་བྲལ་ཉིད། །ཁྱོད་ཀྱིས་ནམ་ཡང་མ་བྱེད་ཅིག །འདི་དེ་སངས་རྒྱས་ཐམས་ཅད་ཀྱི། །རིག་མའི་བརྟུལ་ཞུགས་བླ་ན་མེད། །རྨོངས་པ་གང་ཞིག་འདའ་བྱེད་པ། །དེ་ལ་མཆོག་གི་དངོས་གྲུབ་མེད། །ཅེས་པས་བྱིན་པའི་ཕྱག་རྒྱ་དེས་ཁྱེད་རྣམས་གསང་བའི་ཀུན་ཏུ་སྤྱོད་པ་རྣམས་ཀྱི་སྣོད་དང་ལྡན་མི་ལྡན་བརྟག་པའི་ཕྱིར་དྲི་བ་བྱས་པའི་མོས་པ་མཛོད། བཤང་གཅི་ལ་སོགས་ཟ་བ་དང་། །ཁྲག་དང་ཁུ་བ་དེ་བཞིན་ཤ། །བུད་མེད་གུས་མཆོད་དེ་བཞིན་དུ། །བྷ་ག་ཉིད་ལ་འོ་བྱེད་པར། །བུ་ཁྱོད་སྤྲོ་བ་ཡིན་ནམ་ཅི། །ཇི་ལྟར་བདེ་བར་བུས་སྨྲོས་ཤིག །ཅེས་དྲིས་པ་ལ་དེ་ལྟར་སྤྲོའོ་ཞེས་ལན་བཏབ་པར་མོས་ཏེ་འདིའི་རྗེས་ཟློས་མཛོད། བཤང་གཅི་ལ་སོགས་ཟ་བ་དང་། །ཁྲག་དང་ཁུ་བ་དེ་བཞིན་ཤ །བུད་མེད་གུས་མཆོད་དེ་བཞིན་དུ། །བྷ་ག་ཉིད་ལ་འོ་བྱེད་བར། །ལྷ་མོ་ཅི་ཕྱིར་བདག་མི་སྤྲོ། །ཞེས་ལན་བཏབ་པས། ཕྱག་རྒྱ་དེས་གོས་དང་བྲལ་བའི་ལུས་ཙནྡན་དང་གུར་གུམ་ལ་སོགས་པས་དྲི་ཞིམ་པར་བྱས། མེ་ཏོག་གི་ཕྲེང་བས་བརྒྱན་ནས་ཆུ་སྐྱེས་གསལ་བར་བསྟན་ཅིང་། ཨེ་མ་ང་ཡི་པདྨ་ནི། །བདེ་བ་ཀུན་དང་ཡང་དག་ལྡན། །གང་ཞིག་ཆོ་གས་བསྟེན་བྱེད་བ། །དེ་ཡི་མདུན་ན་བདག་འདུག་སྟེ། །སངས་རྒྱས་མཉེས་པ་ལ་སོགས་པ། །པདྨར་བྱ་བ་ཇི་བཞིན་བྱེད། བདེ་ཆེན་རྒྱལ་པོ་རང་ཉིད་ནི། འདི་ཉིད་དུ་ནི་རྟག་ཏུ་བཞུགས། །བྷཉྫ་མོཀྵ་ཧོཿ ཞེས་གསུང་ཞིང་པང་དུ་བྱོན་པར་མོས་ཏེ། ཁྱེད་རྣམས་འཁོར་ལོ་བདེ་མཆོག་དང་རིག་མ་རྡོ་རྗེ་ཕག་མོར་གསལ་བ་སྤྲུལ་སྐུ་ལམ་དུ་བྱེད་པ་ལྷའི་འདུ་ཤེས། ཡུམ་གྱི་ལྟེ་བར་ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུྃ་ཧཱུྃ་ཕཊ། ཌཱ་ཀི་ནཱི་ཛཱ་ལ་སམྦ་རཾ་སྭཱ་ཧཱ། སྙིང་གར་ཨོཾ་ཧྲཱིཿཧ་ཧ་ཧུྃ་ཧཱུྃ་ཕཊ། མགྲིན་པར་ཨོཾ་བཛྲ་བཻ་རོ་ཙ་ནཱི་ཡེ་ཧུྃ་ཧཱུྃ་ཕཊ་སྭཱ་ཧཱ། དཔྲལ་བར་ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞྞ་ནཱི་ཡེ་ཧུྃ་ཧཱུྃ་ཕཊ། ཡབ་ཀྱི་ལྟེ་བར་ཨོཾ་བཛྲ་བཻ་རོ་སོགས་དང་། སྙིང་གར་ཨོཾ་སརྦ་བུདྡྷ་སོགས་དང་། མགྲིན་པར་ཨོཾ་ཤྲཱི་བཛྲ་ཧེ་ཧེ་སོགས་དང་། དཔྲལ་བར་ཨོཾ་ཧྲཱིཿཧ་ཧ་སོགས། ཡུམ་གྱི་མཁའ་མི་དམིགས་ཏེ་སྟོང་པའི་ངང་ལས་ཨ་ལས་པདྨ་དམར་པོ་འདབ་མ་གསུམ་པ་དྱྃ་ལས་བྱུང་བའི་ཟེའུ་འབྲུ་དཀར་པོ་དྱྃ་གྱིས་མཚན་པ། ཡབ་ཀྱི་གསང་བའི་གནས་མི་དམིགས་ཏེ་སྟོང་པའི་ངང་ལས་ཧཱུྃ་ལས་རྡོ་རྗེ་སྔོན་པོ་རྩེ་གཅིག་པ་བྷྱྃ་ལས་བྱུང་བའི་ནོར་བུ་དམར་པོ་བྷྱྃ་གྱིས་མཚན་པ་སྟེ། ཡབ་ཡུམ་གྱི་གནས་བསྣོལ་མ་དང་མཁའ་གསང་བྱིན་གྱིས་བརླབས་པ་ལོངས་སྐུ་ལམ་དུ་བྱེད་པ་སྔགས་ཀྱི་འདུ་ཤེས། ཐབས་འདི་ལ་བརྟེན་ནས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱའོ་སྙམ་པ་ཆོས་སྐུ་ལམ་དུ་བྱེད་པ་ཆོས་ཀྱི་འདུ་ཤེས་ཏེ། འདུ་ཤེས་གསུམ་གྱིས་སྙོམས་པར་ཞུགས་པར་བསམས་ལ། ཨོཾ་ཤི་ཤི་ཤི་ཧ་ཧ་ཧ་སྭཱ་ཧཱ་ཞེས་དང་། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ་ཞེས་སྙོམས་པར་ཞུགས་པས་ཁྱེད་རྣམས་དང་། སློབ་དཔོན་གྱི་ཐུགས་ཀའི་འོད་ཟེར་གྱིས་དེ་བཞིན་གཤེགས་པ་ཡབ་ཡུམ་ཐམས་ཅད་བཀུག་སྟེ། ཁྱེད་རྣམས་ཀྱི་ལུས་ལ་ཐིམ་པས་རོ་གཅིག་ཏུ་གྱུར་ཏེ། སྤྱི་བོའི་ཧཾ་ལ་འདུས་པ་ཡབ་ཡུམ་རྗེས་ཆགས་ཀྱི་མེས་ཞུ་བ་དབུ་མའི་ལམ་ནས་འཁོར་ལོ་བཞི་རྒྱུད་དེ་ཡས་བབས་ཀྱི་དགའ་བ་བཞི་མངོན་དུ་བྱས། རྡོ་རྗེ་ནོར་བུའི་རྩེ་མོར་ཆགས་པ་དང་ཆགས་བྲལ་ཟུང་དུ་ཆུད་པའི་བདེ་སྟོང་གི་ངང་ལ་མཉམ་པར་འཇོག་མཛོད་ཅིག །རྡོ་རྗེ་པདྨར་རབ་བཞག་ནས། །བྱང་ཆུབ་སེམས་ནི་གཏང་མི་བྱ། །བསྐྱེད་བར་བྱས་ན་དགའ་བ་དེས། །སེམས་བཀང་ནས་ནི་བསྒོམ་པར་བྱ། །རྣལ་འབྱོར་པ་ཡིས་བྱང་ཆུབ་སེམས། །ཇི་སྲིད་འབྱིན་པར་མི་བྱེད་པར། །དེ་སྲིད་ཐོབ་འགྱུར་རྒྱུན་ཆད་མེད། །དགའ་བ་ལས་སྐྱེས་བདེ་གཞན་ཅི། །དངོས་གྲུབ་ཀུན་གྱི་རྟེན་གྱུར་པའི། །བྱང་ཆུབ་སེམས་ནི་ལྟུང་གྱུར་ན། །ཕུང་པོ་རྣམ་ཤེས་བརྒྱལ་བ་ལས། །མ་སྨད་དངོས་གྲུབ་ག་ལ་ཡོད། །མཁའ་དབྱིངས་རྡོ་རྗེ་ཀུན་སྦྱོར་དང་། །རེག་བྱས་ཀྱིས་ནི་རྨད་བྱུང་ཆེ། །བདེ་བ་སྐྱེད་པར་བྱེད་པ་གང་། །དེ་ནི་མཆོག་དགའ་བྱེད་པའོ། །དགའ་བྲལ་དག་གི་དབུས་སུ་ནི། །མཚོན་པར་ལྟོས་ལ་བརྟན་པར་གྱིས། །པདྨའི་ནམ་མཁར་རྡོ་རྗེ་ཡི། །ལྟེ་བར་མནན་པའི་གནས་དག་ཏུ། །རྡོ་རྗེ་སྐྱིལ་ཀྲུང་དག་གིས་སེམས། །ནོར་བུའི་ནང་དུ་སོན་བལྟས་པའི། །ཡེ་ཤེས་སྐྱེས་པ་གང་ཡིན་དེ། །ཡེ་ཤེས་ངོ་བོ་ཤེས་པས་བརྒྱན། །འདོད་ཆགས་མ་ཡིན་ཆགས་བྲལ་མིན། །དབུ་མར་དམིགས་པར་མི་འགྱུར་རོ། །གང་ཚེ་རྣལ་འབྱོར་ཡེ་ཤེས་མཐོང་། །དེ་ལ་གནས་བྱ་འགྱུར་མི་བྱ། །ཐུན་ནམ་ཡང་ན་ཉིན་གཅིག་གམ། །ཟླ་ཕྱེད་ཟླ་བ་ལོ་དང་ནི། །བསྐལ་པ་བསྐལ་པ་སྟོང་དག་ཏུ། །ཡེ་ཤེས་མངོན་སྦྱོར་གྱིས་གནས་བྱ། །ཞེས་པ་དེ་ཡས་བབས་ཀྱི་དགའ་བ་ཡིན། མས་བརྟན་གྱི་དགའ་བ་བསྒྲུབ་པའི་སླད་དུ། བྱང་ཆུབ་ཀྱི་སེམས་མཁའ་གསང་གི་རྩེ་མོར་རླུང་འཕོ་བ་མེད་པའི་སྟོབས་ཀྱིས་བཟུང་བ་དེ། སླར་ཡི་གེ་ཧཱུྃ་གི་གདངས་ཅན་གྱི་རླུང་གིས་དྲངས་ཏེ། ལྟེ་བར་བྱོན་པས་དགའ་བ། སྙིང་གར་བྱོན་པས་མཆོག་དགའ། དཔྲལ་བར་བྱོན་པས་ཁྱད་པར་གྱི་དགའ་བ། གཙུག་ཏོར་དུ་བྱོན་པས་ལྷན་ཅིག་སྐྱེས་པའི་དགའ་བ་བརྟན་པར་བྱས། དེའི་ཚེ་བྱང་ཆུབ་ཀྱི་སེམས་ཀྱིས་ལུས་ཐམས་ཅད་ལ་ཁྱབ། དེ་ཐམས་ཅད་ལ་བདེ་བས་ཁྱབ། དེ་ཐམས་ཅད་ལ་མི་རྟོག་པས་ཁྱབ་སྟེ་བདེ་སྟོང་དབྱེར་མེད་ཀྱི་ཏིང་ངེ་འཛིན་སྐྱེས་པར་མོས་པ་མཛོད། གང་གི་ཚེ་ཤེས་རབ་མ་མཉེས་ནས་ཁྱེད་རྣམས་ཀྱི་མགོ་བོར་ཡུམ་གྱི་ཕྱག་གཡོན་པ་བཞག་སྟེ་རྗེས་སུ་གནང་བ་སྦྱིན་པ་འདི་ལ་གསན་པས་ཁྱབ་སྟེ། དེང་ནས་བཟུང་སྟེ་བུ་ཁྱོད་ཀྱིས། །ཇི་སྲིད་བྱང་ཆུབ་སྙིང་པོའི་བར། །རྨི་ལམ་བཞིན་དུ་སེམས་ཅན་གྱི། །དོན་གྱི་བདག་ཉིད་ཀུན་གྱིས་ཤིག །ཅེས་གནང་བ་བྱིན་པར་བསམས་པ་ནི་ཤེས་རབ་ཡེ་ཤེས་ཀྱི་དབང་གི་དངོས་གཞི་ཡིན། དབང་དེ་ཐོབ་པའི་བརྡར་འབྲུ་གསུམ་གྱིས་མིག་རས་འགྲོལ་བར་ཞུ། དེ་ལྟར་ན་ཕྱག་རྒྱ་བྷ་གའི་དཀྱིལ་འཁོར་དུ་ཞུགས་ཤིང་མཐོང་། ཤེས་རབ་ཡེ་ཤེས་ཀྱི་དབང་ཐོབ། གཙོ་བོར་སེམས་ཀྱི་དྲི་མ་དག །དཔེ་མྱུ་གུ་སྔོན་པོ་སྐྱེས་པ་དང་འདྲ། དམ་ཚིག་བུད་མེད་ལ་མི་སྨོད་པ་དང་ལས་དང་ཡེ་ཤེས་ཀྱི་ཕྱག་རྒྱ་བསྟེན་པ་ལ་དབང་། ཆོས་ཀྱི་སྐུའི་བག་ཆགས་བཞག་པས་ཐུགས་རྡོ་རྗེ་མངོན་དུ་འགྱུར་བའི་སྐལ་བ་དང་ལྡན་པར་བྱས་པ་ཡིན་ནོ། །ཞེས་རྟོགས་པ་བསྐྱེད་དོ། །དེ་ནི་དངོས་སམ་ཡིད་ཀྱི་ཤེས་རབ་མ་ལ་བརྟེན་ནས་ཡེ་ཤེས་དགའ་བ་བཞིའི་རྟོགས་པ་བསྐྱེད་པས་ཤེས་རབ་ཡེ་ཤེས་ཀྱི་དབང་ཞེས་བྱའོ། །དབང་བཞི་བ་ལ་བླ་མ་ངོ་བོ་ཉིད་ཀྱི་སྐུར་གསལ་བ་ལ་དབང་བཞི་པ་ཞུ་བའི་ཡོན་དུ་མཎྜལ་འབུལ་མཛོད། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཁྱོད་ཞབས་པདྨོའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང་། །བདག་ལ་བཀའ་དྲིན་བསྐྱབ་ཏུ་གསོལ། །ཞེས་གསོལ་བ་བཏབ་ནས་སྔོན་ཆད་དོན་དམ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ་ཨཱ་ཁཾ་ཝཱི་ར་ཧཱུྃ་ཞེས་གསུང་ཞིང་མིག་རས་རྣམས་འཆིང་མཛོད། སློབ་དཔོན་གྱིས་བདུད་རྩི་སྐུ་ལུས་ལ་གཏོར་ཏེ་བསྲུངས་པའི་མོས་པ་མཛོད། བདུད་རྩི་གཏོར་ལ་ཨོཾ་ཨཱཿཧཱུྃ་ཞེས་བརྗོད། དེའང་དབང་བཞི་པ་ནི་ཁྱེད་རྣམས་ཀྱི་དབང་གསུམ་པའི་ལྷན་ཅིག་སྐྱེས་པའི་དགའ་བའི་དུས་སུ། རྟོག་པ་ཐམས་ཅད་འགགས་ནས་སེམས་ཉིད་བདེ་བ་ཆེན་པོར་རིག་པའི་ཡེ་ཤེས་དེས་མཚོན་པའི། དོན་གྱི་ཡེ་ཤེས་དོན་དམ་པ་བྱང་ཆུབ་ཀྱི་སེམས་དེ་ཉིད་ཚིག་ཙམ་གྱི་སྒོ་ནས་ངོ་སྤྲད་པ་ནི། སྡོམ་འབྱུང་ལས། ཡིད་མེད་ཡིད་ནི་བྱས་ནས་སུ། །རྟོག་གེའི་སྦྱོར་བ་རྣམ་པར་སྤང་། །ཞེས་གསུངས་པའི་དོན་ཉམས་སུ་ལེན་པ་ལ། ཁྱེད་རྣམས་ལུས་མཉམ་གཞག་གི་སྤྱོད་ལམ་དང་ལྡན་ཞིང་། ངག་རླུང་རྒྱུུ་བ་སོར་བཞག །ཡིད་རྣམ་རྟོག་གི་སྤྲོ་བསྡུའམ་དུས་གསུམ་གྱི་རྟོག་པ་ཐམས་ཅད་སྤངས་ཏེ། ཡུལ་གཟུགས་སྒྲ་ལ་སོགས་པ་གང་ལའང་མི་འཇུག་པར་སྔར་གྱི་དབང་གསུམ་པའི་དུས་ཀྱི་དཔེའི་ཡེ་ཤེས་ཀྱི་སྟེང་དུ་རྟོགས་པར་བྱ་བ་ནི། །རང་ཉིད་དབང་གསུམ་པའི་གནས་སྐབས་སུ་ལྷ་སྐུ་ཞལ་ཕྱག་གི་རྣམ་པ་སྣང་ལ་རང་བཞིན་མེད་པ་སྒྱུ་མ་ལྟ་བུའི་སྐུ་ཅན་དུ་སྣང་བ་སྤྲུལ་པའི་སྐུ་དང་། དེའི་སེམས་རྒྱུད་ཕྱག་རྒྱ་དང་མཉམ་པར་སྦྱོར་བ་ལས་བྱུང་བའི་བདེ་བ་ཆེན་པོའི་ཡེ་ཤེས་ཀྱི་རྣམ་པར་ཤར་བ་ལོངས་སྤྱོད་རྫོགས་པའི་སྐུ་དང་། ལྷ་སྐུ་བདེ་བ་ཆེན་པོའི་རྣམ་པར་སྣང་ཙམ་དེ་ཉིད་སྐྱེ་འགག་གནས་གསུམ་ཐམས་ཅད་དང་བྲལ་བ་ཆོས་ཀྱི་སྐུ་དང་། དེ་གསུམ་ལྡོག་ཚུལ་ཐ་དད་ཀྱང་རང་བཞིན་སོ་སོར་དབྱེར་མི་ཕྱེད་པ་ངོ་བོ་ཉིད་ཀྱི་སྐུ་སྟེ། མདོར་ན་སེམས་ཀྱི་གཤིས་ཅིར་ཡང་མ་ཡིན་པ། གདངས་བདེ་ཆེན་དུ་མ་འགགས་པ། རྩལ་སྣ་ཚོགས་སུ་འཆར་བ། བསྒོམ་བྱ་སྒོམ་བྱེད་ཐམས་ཅད་ལས་འདས་པ་ནམ་མཁའ་ལྟ་བུར་ཤེས་པར་བྱས་ལ། ནམ་མཁའ་དང་ནམ་མཁའ་རོ་མཉམ་པ་དེ་བཞིན་དུ་སེམས་ཀྱི་རང་བཞིན་སྟོང་པ་ཉིད་ལ་སེམས་བདེ་སྟོང་རོ་མཉམ་པ་སོ་སོར་རང་གིས་རིག་པའི་ཏིང་ངེ་འཛིན་ནམ་མཁའ་ལྟ་བུའི་ངང་ལ་ཅུང་ཟད་མཉམ་པར་འཇོག་པར་ཞུ། དེ་དབང་བཞི་པའི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འགྲོལ་བར་ཞུ། དེ་ལྟར་ན་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་ཞུགས་ཤིང་མཐོང་། དབང་བཞི་པ་ཐོབ། ལུས་ངག་ཡིད་གསུམ་གྱི་དྲི་མ་དག །དཔེ་འབྲས་བུ་ཡོངས་སུ་སྨིན་པ་དང་འདྲ། དམ་ཚིག་དགོངས་ཏེ་གསུངས་པའི་དམ་ཚིག་བསྲུང་བ་དང་། ལམ་ཕྱག་རྒྱ་ཆེན་པོ་བསྒོམ་པ་ལ་དབང་། ངོ་བོ་ཉིད་སྐུའི་བག་ཆགས་བཞག་པས་ཡེ་ཤེས་རྡོ་རྗེ་མངོན་དུ་འགྱུར་བའི་སྐལ་བ་དང་ལྡན་པར་བྱས་པ་ཡིན་ནོ། །ཞེས་རྟོགས་བསྐྱེད་བྱའོ། །དེ་ནི་གཉིས་སུ་མེད་པའི་ཡེ་ཤེས་ཚིག་ཙམ་གྱི་སྒོ་ནས་ངོ་སྤྲད་པས་ན་ཚིག་གི་བཞི་པ་ཞེས་བྱའོ། །དེ་རྣམས་ཀྱིས་དབང་བསྐུར་བ་ལེགས་པར་གྲུབ་སྟེ། དེ་དག་གི་སྐབས་སུ་སེམས་བསྐྱེད་པ་དང་། བསྐྱེད་པ་དང་རྫོགས་པའི་སྡོམ་པས་བསྡུས་པའི་རིག་འཛིན་སྔགས་ཀྱི་སྡོམ་པ་མཐའ་དག་ཐོབ་པ་ཡིན་པས་དམ་ཚིག་གི་གནས་རྣམས་ཅི་ནུས་སུ་སྲུང་སྡོམ་བགྱིའོ་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་སོགས། དབང་བཞི་རྫོགས་པར་ཐོབ་པའི་བཀའ་དྲིན་གཏང་རག་གི་ཡོན་དུ་མཎྜལ་འབུལ་འཚལ། སླར་ཡང་ལུས་ལོངས་སྤྱོད་ལྟོས་མེད་དུ་འབུལ་སྙམ་པས་འདིའི་རྗེས་ཟློས་ལན་གསུམ་མཛོད། དེང་ནས་བརྩམས་ཏེ་སོགས། དེ་ལྟར་སློབ་དཔོན་རྡོ་རྗེ་དྲིལ་བུ་པའི་བཀའ་སྲོལ་རྗེ་བཙུན་ས་སྐྱ་པའི་མཁས་གྲུབ་རྣམས་ཀྱིས་ཐུགས་ཉམས་སུ་བཞེས་པའི་བཅོམ་ལྡན་འདས་འཁོར་ལོ་བདེ་མཆོག་ལྷ་ལྔའི་དཀྱིལ་འཁོར་ཆེན་པོར་མངོན་པར་དབང་བསྐུར་བ་ལེགས་པར་ཕུལ་གྲུབ་པ་ལགས་ན། ལམ་ཟབ་མོ་འདིའི་སྒོ་ནས་རང་གཞན་གྱི་དོན་རྒྱ་ཆེན་པོ་ཞིག་མཛད་གྲུབ་པ་དང་། དགེ་རྩ་རྣམས་ཀྱང་བསྔོ་བས་རྒྱས་འདེབས་པར་ཞུ། བསོད་ནམས་འདི་ཡིས་སོགས་བརྗོད་ལ་སློབ་མ་རང་གནས་སུ་བཏང་སྟེ། དཀྱིལ་འཁོར་གྱི་རྗེས་ཆོག་རྣམས་བྱའོ། །ཞེས་དཔལ་འཁོར་ལོ་བདེ་མཆོག་དྲིལ་བུ་ལུགས་ཀྱི་དཀྱིལ་འཁོར་དུ་སློབ་མ་དབང་བསྐུར་བའི་ཆོ་ག་གཞན་ཕན་བདུད་རྩི་ཚངས་ཆེན་རལ་ཀླུང་ཞེས་བྱ་བ་འདི་ནི། རྫོགས་པའི་སངས་རྒྱས་རྗེ་བླ་མ་མཁྱེན་བརྩེའི་ཞབས་ཀྱིས་མཚམས་སྦྱོར་རིགས་མཐུན་རྣམས་ངོར་ཆེན་དཀོན་མཆོག་ལྷུན་གྲུབ་ཀྱི་གསུང་ལྟར་ལ། གསང་མཐའི་སྒོས་ཆོས་རྣམས་ཚང་ལ་མ་ནོར་བར་བཀླགས་ཆོག་ཏུ་བྲིས་ཤིག་ཅེས་བཀའ་ལུང་གི་རྗེས་སུ་གནང་བ་ཐོབ་པར་བརྟེན་ནས། འཇམ་དབྱངས་བློ་གཏེར་དབང་པོས་དབང་བཤད་ལུང་དང་མན་ངག་གི་གཏེར་མཛོད་དང་། སྙིང་པོ་བསྡུས་པ། ཞུ་ཆེན་གྱི་མཚམས་སྦྱོར་རྣམས་གུང་བསྒྲིགས་ནས་ཐར་རྩེ་རྡོ་རྗེ་འཆང་གི་དགོངས་བཞེད་ལྟར་རྒྱུད་སྡེ་རབ་འབྱམས་ཀྱི་བཀའ་བསྡུ་བགྱིད་སྐབས་རྫོང་སར་བཀྲ་ཤིས་ལྷ་རྩེར་སྦྱར་བའི་ཡི་གེ་པ་ནི་རཏྣ་དྷྭ་ཛས་སོ། །འདིས་ཀྱང་བདག་སོགས་འགྲོ་ཀུན་བཅོམ་ལྡན་འདས་འཁོར་ལོ་བདེ་མཆོག་གི་གོ་འཕང་ཚེ་འདི་ཉིད་ལ་མྱུར་དུ་རེག་པའི་རྒྱུར་གྱུར་ཅིག །སརྦ་དཱ་མངྒ་ལཾ།། ཞུ་དག་རྫོགས་སོགས་ལགས། སླར་ཡང་ཞུ་བཅུག་བྱས་ལགས།